[{"text_idx": "#000000", "text": "Wanda-grupo investos gigantan sumon en Britio"}, {"text_idx": "#000001", "text": "Wanda-grupo estas fondita en la jaro 1988 en la c\u0302ina nordorienta urbo Dalian kaj ampleksas kvin sektorojn de nemoveblaj\u0302o, hotelo, turismo, kulturo kaj c\u0302iovendejo. En la jaro 2012 aktivoj de la grupo kalkulig\u0302is al 300 miliardoj da juanoj, kaj la neta gajno superis 10 miliardojn da juanoj. Nun g\u0302i posedas en C\u0302inio 68 komercajn centrojn, 38 kvinstelajn hotelojn, 6 000 film-ekranojn, 57 magazenojn kaj 63 karaokejojn."}, {"text_idx": "#000002", "text": "Wang Jianlin, prezidanto de Wanda-grupo, lastatempe diris, ke la internacia strategio de Wanda estas fuzioj kaj investado. Lau\u0306plane la grupo kompletigos sian internaciigon en la jaro 2020, kaj investado en Britio estas la plej grava pas\u0302o dum g\u0302ia internaciigo."}, {"text_idx": "#000003", "text": "Internacia strategio: fuzioj kaj investado"}, {"text_idx": "#000004", "text": "La 19an de junio 2013 en Pekino Wanda okazigis gazetaran konferencon pri sia investado en Britio. G\u0302i anoncis du projektojn de investoj en Britio kun la sumo de miliardo da pundoj (c\u0302irkau\u0306 9,7 miliardoj da juanoj). Duono de la sumo estas prunto el kelkaj c\u0302inaj bankoj, kaj la alia duono venas el la kapitalo de Wanda mem. Interalie, 320 milionoj da pundoj el la kapitalo de Wanda estos uzataj por fuziigi la britan firmaon, la Akcia Kompanio Sunseeker Internacia, kaj la resto por konstrui kvinstelan Wanda-hotelon en la centro de Londono."}, {"text_idx": "#000005", "text": "Tio estas alia granda pas\u0302o de la internacia strategio de Wanda de post kiam g\u0302i akiris 10% de la akcioj de AMC, la plej granda c\u0302en-kinejo en Usono, kontrau\u0306 2,6 miliardoj da usonaj dolaroj. La du pas\u0302oj faritaj en la ekonomie disvolvig\u0302intaj landoj montras, ke la internacia strategio de Wanda celas la landojn kun disvolvig\u0302inta ekonomio, matura merkato kaj bone funkcianta jura sistemo."}, {"text_idx": "#000006", "text": "En la jaro 2012 multaj c\u0302inaj kompanioj, ekzemple la C\u0302ina Investa Kompanio, la C\u0302ina Nacia Petrol-Kompanio, la C\u0302ina Petrol-Kemia Kompanio kaj la C\u0302ina Nacia Mar-Olea Kompanio, faris investojn kun giganta sumo en Britio. Nun en Britio estas pli ol 500 kompanioj el la c\u0302eftero de C\u0302inio, kaj Wanda estas unu el la pioniraj lau\u0306 la totala sumo de investoj kaj estontaj planoj."}, {"text_idx": "#000007", "text": "En la jaro 2013 la unuaklasa konsuma merkato de privataj aviadiloj kaj luksaj jaktoj rapide disvolvig\u0302as en C\u0302inio. Fondita en la jaro 1968 Sunseeker estas unu el la plej mondfamaj fabrikantoj de luksaj jaktoj, kaj g\u0302iaj produktoj estas uzataj ekzemple de la reg\u0302a familio de Britio. Jakto longa je pli ol 40 metroj kostas pli ol 150 milionojn da juanoj, multe pli kosta ol tiuj fabrikitaj de C\u0302inio mem. Multaj c\u0302indevenaj ric\u0302uloj s\u0302atas jaktojn de tiu c\u0302i marko. De post la jaro 2003 Sunseeker c\u0302iujare vendas averag\u0302e kvin jaktojn en C\u0302inio, okupante 3% de sia totala komerca enspezo."}, {"text_idx": "#000008", "text": "Wanda ac\u0302etis Sunseeker de FL Partners, firmao specialig\u0302inta pri la akci-ac\u0302etado kun la c\u0302efsidejo en Dublino, Irlando. En la jaro 2009 Sunseeker suferis de perdoj, kaj en la sekva jaro FL Partners transprenis la kompanion per restrukturado de s\u0302uldoj, kaj en la fino de la jaro 2012 g\u0302i komencis intertraktadon kun Wanda, kaj la lasta fine akiris 91,8% da g\u0302iaj akcioj."}, {"text_idx": "#000011", "text": "C\u0302inio difinas altan tarifon de dogano kaj konsuman imposton sur jaktojn kaj privatajn aviadilojn. La sumo okupas preskau\u0306 40% de la totala kosto, tiel Wang Jianlin esperas starigi novan fabrikon de Sunseeker en iu c\u0302emara urbo en C\u0302inio por ke la prezo de la jaktoj Sunseeker povu malaltig\u0302i en C\u0302inio."}, {"text_idx": "#000012", "text": "Cetere Wanda havas jakto-klubojn en tri c\u0302inaj c\u0302emaraj urboj, Dalian, Qingdao kaj Sanya, kaj c\u0302iu klubo posedas 300 ankrejojn kaj almenau\u0306 dek jaktojn. Wang Jianlin konsideris, ke la fuziigo de Sunseeker povas multe subteni la Wanda-ajn c\u0302emarajn jakto-klubojn, c\u0302ar Sunseeker havas filiojn en 35 landoj kun bona financo kaj malpli ol 30 milionoj da pundoj de s\u0302uldoj; c\u0302iujare g\u0302ia vendosumo kalkulig\u0302as al 300 milionojn da pundoj kaj la profito atingas pli ol 30 milionojn da pundoj. Nun funkcias c\u0302iuj nau\u0306 produktolinioj."}, {"text_idx": "#000013", "text": "Sunseeker havas historion de preskau\u0306 60 jaroj kaj 2 500 laborantojn. G\u0302i jam formis sufic\u0302e maturig\u0302intajn entreprenan kulturon, sistemon kaj administradon. Wanda do permesas ekziston de la kultura diverseco post la fuziigo, kaj konservas la nunan administrantaron kaj produkto-bazon kaj c\u0302iujn dungitojn en Britio."}, {"text_idx": "#000014", "text": "La investa projekto de Wanda en Londono kalkulig\u0302is al 700 milionoj da pundoj. Tio estos la unua projekto fare de c\u0302ina kompanio funkciigi luksan hotelon eksterlande. G\u0302i situas en la distrikto Wandsworth, okcidenta Londono, unu el la plej gravaj regionoj de la brita metropolo, kaj g\u0302i estas najbare de Tamizo, parko Hyde, Buckingham-palaco, kaj proksime al la konstruota nova c\u0302ina ambasadorejo."}, {"text_idx": "#000015", "text": "Wang Jianlin diris, ke Londono estas la financa centro en la mondo kaj la urbo de modo. C\u0302iujare Londono akceptas multe da vojag\u0302antoj, kaj g\u0302ia turismo estas disvolvig\u0302inta, tial ke la konstruado de hotelo en Londono povos doni al lia kompanio bonan repagon. La planka areo de la planata konstru-komplekso atingos 105 mil kvadratajn metrojn, interalie 20 mil kvadrataj metroj estos uzataj por Wanda-hotelo kun 160 c\u0302ambroj, unu el la plej luksaj hoteloj en Londono. La projekto inkludas ankau\u0306 unuaklasajn apartamentojn kun la totala areo de 63 mil kvadrataj metroj, kaj ceteraj konstruaj\u0302oj estos uzataj kiel oficdomoj. La komplekso potenciale povos farig\u0302i unu el la novaj simboloj de Londono."}, {"text_idx": "#000016", "text": "Wanda pliigos investojn en aliaj landoj. G\u0302is la jaro 2015 kvinstelaj internaciaj hoteloj de Wanda povos superi 60, kaj en la venontaj dek jaroj Wanda-hoteloj estos konstruataj en 8 g\u0302is 10 c\u0302efaj urboj de la mondo. Post nelonge Wanda anoncos, ke g\u0302i konstruos superkvinstelan hotelon en la centra regiono de Nov-Jorko."}, {"text_idx": "#000017", "text": "(Redaktoroj: Zhang Shuang kaj Liu Zijia)"}]